NG kerk hou erediens, bring-en-braai vir gays | Netwerk24
NG kerk hou erediens, bring-en-braai vir gays
Deur Kaydene Davids 23 Mei 2018 05:17
Alle gay mense, hul families en alle gelowiges wat hulle goedgesind is, word Sondag na die NG kerk Uitsig in Bloemfontein na ’n gay-erediens uitgenooi.
Dít is die eerste diens van sy soort by die kerk en sal voortaan gereeld plaasvind. ’n Bring-en-braai-geleentheid sal ook ná die diens volg.
Ds. Hein Kotzé Foto: Conrad Bornman
Die logo vir die gay-erediens wat Sondag in die NG kerk Uitsig in Bloemfontein gehou word. Foto: Andreas Viljoen
Ds. Corneil Oberholzer, self gay en ’n predikant by die kerk, sê met die diens skep hulle ’n ruimte vir gay mense en hul families.
“Hulle hoef nie meer te voel hulle word deur die kerk verwerp nie. Daar is ’n veilige hawe by die NG kerk Uitsig.”
Hy sê hulle het lank oor die diens besin en het uiteindelik saam met ds. Hein Kotzé, leraar van die kerk, dr. Brand Doubell, ’n gay predikant, en gemeentelede besluit dat die tyd vir so ’n soort diens aangebreek het.
“Dit is die regte besluit op die regte tyd.”
Volgens Oberholzer wil hulle glad nie ander denominasies of gemeentes se mense afrokkel nie, maar net ’n veilige ruimte skep vir almal om saam te aanbid.
“Ons bedien, dit is waarvoor ons hier is.”
Kotzé sê met die diens wil hulle die boodskap uitstuur dat almal by Uitsig welkom is en ’n plek vir aanbidding het. Die hele gemeente voel so.
“Almal is meer as welkom om die diens Sondag om 18:00 by te woon.”
Meer oor: Gays
Gay-gesprek in die NG Kerk is taai verby
NGK wil gay twis uit hof hou